ΕΙΣΑΓΩΓΗ ΣΤΗΝ ΙΣΤΟΡΙΑ

**Ιστορία**

Είναι η επιστήμη που ασχολείται α) με την καταγραφή των σημαντικών γεγονότων (ιστορ. γεγονότα) που αφορούν τον άνθρωπο και β) την ερμηνεία και τη σύνδεσή των γεγονότων αυτών (κυρίως με τη σχέση αιτίου - αποτελέσματος) έτσι ώστε να δημιουργείται μια καθαρή εικόνα του παρελθόντος.

**Πότε αρχίζει η Ιστορία**

Σε διαφορετική εποχή για κάθε κοινωνία. Συμβατικά, θεωρούμε ότι αρχίζει η Ιστορία μιας κοινωνίας όταν βρίσκουμε γραπτά μνημεία που την αφορούν. Π.χ., στην Ελλάδα αυτό συμβαίνει στην Μυκηναϊκή εποχή (2η χιλιετία π.Χ., επιγραφές Γραμμικής Β) αλλά στην Αυστραλία δεν υπήρχαν γραπτά μνημεία (και Ιστορία) έως τον ερχομό των Ευρωπαίων αποίκων (18ος αι. μ.Χ.) . **Προϊστορία** ονομάζεται η μακρά περίοδος που προηγείται της Ιστορίας και για την οποία έχουμε μόνο μη γραπτές πηγές, κυρίως από τον υλικό πολιτισμό (κατοικίες, τάφοι, κτερίσματα, οστά κ.λπ.).

**Πηγές**

Αποτελούν την «πρώτη ύλη» της Ιστορίας – χωρίς αυτές δεν είναι δυνατό να συγγραφεί επιστημονικά η Ιστορία. Χωρίζονται σε γραπτές (επιγραφές, έγγραφα, κ.λπ.) και μη γραπτές (οπτικοακουστικό υλικό, αντικείμενα υλικού πολιτισμού κ.λπ.) . Επίσης, σε πρωτογενείς (που δείχνουν τις προθέσεις των πρωταγωνιστών) και δευτερογενείς (που δείχνουν την επίδραση του γεγονότος σε σύγχρονους και μεταγενέστερους).

Ο έλεγχος των πηγών (κυρίως: αν είναι γνήσιες και αξιόπιστες) και η αντικειμενική ερμηνεία τους είναι καθήκον του Ιστορικού. Στόχος, η αντικειμενική ανασύσταση ενός γεγονότος ή μιας εποχής.

**Ιστορικό γεγονός**

Είναι ένα γεγονός (οποιασδήποτε χρονικής διάρκειας) που έχει σημαντική επίπτωση στην ζωή των ανθρώπων. Βέβαια, συχνά ανακαλύπτουμε την σημασία του γεγονότος αυτού πολύ αργότερα από την εποχή που συνέβη (*π.χ. στις 15.8.1769, γεννήθηκε ο Ναπολέων – αλλά κανείς δεν ήξερε την ημέρα εκείνη πόσο σημαντικό θα ήταν αυτό αργότερα*). Άλλες φορές ωστόσο, το αναγνωρίζουμε αμέσως (*π.χ.* *6.8.1945, έκρηξη πρώτης ατομικής βόμβας στην Χιροσίμα*).

Ιστορικό γεγονός μπορεί να είναι οποιοδήποτε γεγονός άσκησε σημαντική επίδραση σε οποιονδήποτε τομέα της ανθρώπινης ζωής - όχι μόνο τα πολεμικά ή πολιτικά γεγονότα. Π.χ. είναι ιστορικά γεγονότα ένα σημαντικό φυσικό γεγονός (*σεισμός, επιδημία*), η δημιουργία και η εξέλιξη μιας πόλης ή ενός πολιτισμού (*Ρώμη*), ένα οικονομικό γεγονός (*παγκόσμια κρίση 1929*), ένα καλλιτεχνικό γεγονός (*πρώτη παρουσίαση του Σαιξπηρικού «Άμλετ», 1602*), μια εφεύρεση (*τυπογραφία, 15ος αι.*), μια βιομηχανική δημιουργία (*παντελόνι μπλουτζίν, 1873*).

**Είδη ιστορικών γεγονότων**

Ανάλογα με τη διάρκειά τους, ο Γάλλος ιστορικός Fernand Braudel χωρίζει τα γεγονότα σε μακράς διάρκειας (δομές), μέσης διάρκειας (συγκυρίες) και μικρής διάρκειας. Στη «μακρά διάρκεια» ανήκουν γεγονότα με χρονική έκταση αιώνων, όπως οι μεγάλοι πολιτισμοί (*Μέση Ανατολή, Ισλάμ, Δύση,* κ.λπ.). Τα γεγονότα αυτά έχουν μακροχρόνια και καθοριστική παρουσία στην ανθρώπινη ιστορία. Στη «μέση διάρκεια» (ή «συγκυρία») έχουμε τις αλλαγές κοινωνικών ή οικονομικών δομών (*φεουδαρχία)*. Στη μικρή διάρκεια έχουμε τα πολιτικά ή άλλα γεγονότα που συνήθως είναι πιο «χτυπητά» και τα διακρίνουμε πιο εύκολα ως σημαντικά (*μάχη Μαραθώνα, 490 π.Χ. – μάχη Βελεστίνου, 1897*)– χωρίς και να είναι πάντα.

**Χρονολόγηση**

Πρόκειται για την τεχνητή οριοθέτηση του χρόνου από τις ανθρώπινες κοινωνίες, έτσι ώστε να τον κατανοούν και να μπορούν να τον αξιοποιούν.Επινοήθηκαν διάφορα συστήματα χρονολόγησης σε διάφορες εποχές, από διάφορους λαούς. Π.χ. Ρωμαϊκό («ab urbe condita», από το 753 π.Χ.), Ινδικά ημερολόγια, Κινεζικό, Εβραϊκό, Ισλαμικό (Εγίρα, από το 622μ.Χ.), Περσικό, Αρμενικό, Αιθιοπικό, ημερολόγιο των Μάγια και πολλά-πολλά άλλα.

Η Χριστιανική χρονολόγηση όρισε ως συμβατική αρχή του (έτος 1), την γέννηση του Χριστού. Αυτό συνέβη τον 6ο αιώνα μ.Χ. (μοναχός Διονύσιος ο Μικρός). Γενικά, αν και αυτό το χρονολογικό σύστημα άργησε να ισχύσει, σήμερα έχει επικρατήσει παγκοσμίως, χάρη στην οικονομική κυριαρχία του Χριστιανικού κόσμου τους τελευταίους αιώνες.

**Περιοδολόγηση**

Είναι ο χωρισμός της Ιστορίας σε μεγάλες περιόδους με βάση κάποια κοινά τους στοιχεία (*π.χ. Η Ευρωπαϊκή αλλά και η Ελληνική Ιστορία χωρίζεται σε Αρχαία, Μεσαιωνική και Νεότερη*). Ο «τεμαχισμός» αυτός είναι τεχνητός, γιατί ο χρόνος, βέβαια, δεν τεμαχίζεται, ούτε οι εξελίξεις και οι εποχές «κόβονται με μαχαίρι». Χρησιμοποιείται όμως γιατί έχει πρακτική αξία: μας βοηθάει να εξετάζουμε καλύτερα το υλικό μας. Είναι ένα *«εργαλείο σκέψης»* (Ε.Χ. Καρρ).

**Ιστορικότητα-Πρόοδος**

Βασικό χαρακτηριστικό των σύγχρονων κοινωνιών (βασικά από τον 19ο αι. κ.ε.) είναι η «ιστορικότητα», δηλαδή η αίσθηση των ανθρώπων ότι οι κοινωνίες τους έχουν ιστορικό βάθος και ότι αλλάζουν μέσα στον χρόνο.

Στην αρχαιότητα, υπήρχε κυρίως η αντίληψη ότι τα πάντα συνεχίζονται με αμετάβλητους, σταθερούς, αιώνιους ρυθμούς ή επαναλαμβάνονται διαρκώς.

Μετά την επικράτηση του Χριστιανισμού επικράτησε η άποψη ότι όλα κατατείνουν στην τελική επικράτηση της αληθινής θρησκείας και την Τελική Κρίση.

Με τον Διαφωτισμό αναπτύχθηκε η αισιόδοξη ιδέα ότι η πορεία του ανθρώπου εξελίσσεται προς την πρόοδο – μια αντίληψη που έβαλε σε δοκιμασία ο 20ος αιώνας με τους δύο Παγκόσμιους Πολέμους του και την ανακάλυψη των όπλων μαζικής καταστροφής.

**Αντικειμενικότητα**

Δεν είναι δυνατό να γραφεί απόλυτα αντικειμενική Ιστορία, γιατί οι άνθρωποι δεν είναι οι ίδιοι απόλυτα αντικειμενικοί. Ωστόσο, συνήθως υπάρχει μια γενικά αποδεκτή τάση ως προς την αξιολόγηση μιας σειράς γεγονότων και κάποιες αποδεκτές ερμηνείες τους.

Γενικά, υπάρχουν σχετικά αντικειμενικές και επιστημονικά συνεπείς Ιστορίες. Αυτές, δεν μπορούν να θεωρηθούν «υποκειμενικά προϊόντα». (*Ε.Χ. Καρρ: «Επειδή ένα βουνό φαίνεται να έχει διαφορετικό σχήμα από διάφορες οπτικές γωνίες, δεν σημαίνει πως αντικειμενικά δεν έχει καθόλου σχήμα ή ότι έχει άπειρα σχήματα»*)

**Είναι ή όχι επιστήμη η Ιστορία;**

Έχουν διατυπωθεί πολλές απόψεις. Σίγουρα η Ιστορία χρησιμοποιεί επιστημονικές μεθόδους τόσο η ίδια όσο και οι «βοηθητικές επιστήμες» της (Αρχαιολογία, Αρχειονομία, Παπυρολογία κ.λπ.). Ωστόσο, οι «νόμοι» της ιστορικής εξέλιξης, δηλαδή των αλλαγών, δεν είναι νόμοι με το κύρος των νόμων της Φυσικής. Δεν μπορεί π.χ. να υπάρξει πρόβλεψη στην Ιστορία, ούτε αναπαραγωγή των ιστορικών γεγονότων στο εργαστήριο. Επίσης η Ιστορία έχει, σε κάποιο βαθμό, υποκειμενικό χαρακτήρα, ενώ εμπλέκεται και σε θέματα φιλοσοφίας ή ηθικής. Πολλοί εντάσσουν την Ιστορία στις Ανθρωπιστικές ή στις Κοινωνικές σπουδές. Σίγουρα πάντως, υπάρχει σε αυτήν και στις μεθόδους της και η επιστημονική διάσταση.

**Υπάρχει πρόβλεψη του μέλλοντος μέσω της Ιστορίας;**

 Όχι. Η Ιστορία δεν επαναλαμβάνεται γιατί ποτέ δεν υπάρχουν οι ίδιες ακριβώς συνθήκες. Ωστόσο, υπάρχουν αναλογίες ανάμεσα στα γεγονότα και τις συνθήκες διαφορετικών εποχών. Αν και δεν υπάρχει, λοιπόν, πρόβλεψη, όμως η συγκροτημένη ιστορική γνώση μπορεί να οδηγήσει σε λογικές εικασίες. Αυτό είναι το κοντινότερο σημείο προς την πρόβλεψη που μπορεί να επιτύχει ο άνθρωπος (*Καντ: «Η γνώση είναι πρόβλεψη»*)

**Υπάρχει, ή θα υπάρξει ποτέ, μια «τελειωτική Ιστορία»;**

Όχι. Πάντα, η ιστορικότητα των κοινωνιών παράγει, όπως είναι φυσικό, «Ιστορία με ιστορικότητα» (*Κρότσε: «Ολόκληρη η Ιστορία είναι σύγχρονη Ιστορία»*). Η Ιστορία πάντα θα αναθεωρείται, θα ξαναγράφεται από την επόμενη γενιά γιατί πάντα θα αλλάζει ο τρόπος που οι άνθρωποι βλέπουν τον εαυτό τους.

**Ανθρώπινη θέληση και Ιστορία**

Η Ιστορία δεν είναι πάντα αποτέλεσμα συνειδητών ανθρώπινων επιδιώξεων και ενεργειών. Οι ανθρώπινες πράξεις παράγουν αποτελέσματα που, συχνά, καθόλου δεν τα επεδίωξαν τα άτομα που έδρασαν - ακόμα και αν τα άτομα αυτά είχαν τεράστια δύναμη. Δεν υπάρχει «προσχεδιασμένη» Ιστορία γιατί η Ιστορία είναι αποτέλεσμα αμέτρητων και συχνά αντικρουόμενων θελήσεων και δράσεων, καθώς επίσης και δράσεων της Φύσης ή, απλώς, των δράσεων της «τύχης».

**Φιλοσοφία της Ιστορίας** (όρος του Βολταίρου)

Με τον όρο αυτό εννοούμε την ενασχόλησή μας με τα θεμελιώδη ερωτήματα που δημιουργεί η συγγραφή και η μελέτη της Ιστορίας. Μερικά παραδείγματα:

* Η προσωπικότητα ή η κοινωνία παίζουν τον σημαντικότερο ρόλο στην Ιστορία; (*Καρλάιλ: «Ιστορία είναι η βιογραφία μεγάλων ανδρών»* - *Μαρξ: «Ολόκληρη η κοινωνική Ιστορία δεν είναι τίποτε άλλο παρά η πάλη των τάξεων»)*
* Υπάρχει πρόοδος στην Ιστορία; Είναι η ιστορική εξέλιξη «ευθύγραμμη», «κυκλική», «σπειροειδής» (ή τι;)
* Υπάρχει τέλος στην Ιστορία;
* Υπάρχει αντικειμενικότητα στην Ιστορία; Μήπως η Ιστορία είναι ένα ακόμα μυθιστόρημα; Ή, απλώς, ένα «έργο των νικητών»;
* Ποιος ο ρόλος της τύχης στην Ιστορία;
* Έχει ηθική διάσταση η Ιστορία;

**Σε τι μας χρησιμεύει η Ιστορία**

Αντίθετα από ό,τι λένε πολλοί, η Ιστορία δεν μας μιλάει για τους νεκρούς, αλλά για τους ζωντανούς (εμάς, σήμερα)! Με τις γενικεύσεις της, τις ερμηνείες της, την καλλιέργεια της κρίσης μας, ασφαλώς και μας διδάσκει - (*π.χ. κάθε πολιτισμός δέχεται την επίδραση και τα πρότυπα παλαιότερων, κάθε φυσική καταστροφή «διδάσκει» τρόπους αποφυγής της στο μέλλον, σήμερα προσπαθούμε να αποφύγουμε την επέκταση της οικονομικής κρίσης με βάση την εμπειρία του 1929, κ.λπ*).

Η Ιστορία, οργανώνοντας το παρελθόν και δίνοντάς του «σχήμα», μας βοηθά να κατανοήσουμε το παρόν. Έτσι, δημιουργείται η «ιστορική συνείδηση» και η ιστορική (κριτική) σκέψη. Ο άνθρωπος κατανοεί τη θέση του στον κόσμο και επιλέγει την ατομική και κοινωνική του δράση με βάση την λογική. Άρα, η ιστορική σκέψη αντιτίθεται στη συναισθηματική αντιμετώπιση του κόσμου (και τον δογματισμό και φανατισμό που πηγάζουν από αυτή).

Η ιστορική σκέψη, όπως και η λογική, είναι βασικό ανθρώπινο χαρακτηριστικό (*Νίτσε: Η ιστορική συνείδηση ξεχωρίζει τους ανθρώπους από τα ζώα*)

Ο «ανιστόρητος» δεν μπορεί να αξιολογήσει ορθά (δηλ. λογικά), όχι μόνο το χτες, αλλά κυρίως το σήμερα. Δεν κατανοεί ότι η αλλαγή είναι ο βασικός κανόνας στην ανθρώπινη πορεία, ότι τα πάντα υπόκεινται σε μεταβολές (κατά κανόνα απρόβλεπτες). Δεν κατανοεί ότι στην ανθρώπινη πορεία δεν υπάρχει σταθερότητα (πολύ περισσότερο, μονιμότητα) και άρα, ότι δεν υπάρχουν «περιούσιοι» ή «ανώτεροι» λαοί, «αιωνιότητες» και «καθαρότητες» κάθε λογής. Οτι λαοί, οι πολιτισμοί, οι ιδεολογίες, οι αντιλήψεις, είναι «προϊόντα» της εποχής τους και ακολουθούν, νομοτελειακά, πορείες ακμής και παρακμής, διαδοχής και επίδρασης - δηλαδή αλλαγής. Τίποτα δεν προκύπτει από μόνο του. Κάθε πολιτισμός βασίζεται σε προηγούμενους και επιδρά, σε διαφορετικό βαθμό, σε επόμενους.

……………………………………………………………………………………………………………………